Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ που τροποποιεί τον κανονισμό (ΕΚ) αριθ. 1796/1999 για την επιβολή οριστικού δασμού αντιντάμπινγκ και την οριστική είσπραξη των προσωρινών δασμών αντιντάμπινγκ που επιβλήθηκαν στις εισαγωγές ορισμένων συρματόσχοινων και καλωδίων από χάλυβα καταγωγής, μεταξύ άλλων, Πολωνίας και Ουκρανίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στις 20 Μαΐου 1998, η Επιτροπή κίνησε διαδικασία αντιντάμπινγκ η οποία κατέληξε στην επιβολή οριστικού δασμού αντιντάμπινγκ στις εισαγωγές ορισμένων συρματόσχοινων και καλωδίων από σίδηρο ή χάλυβα καταγωγής, μεταξύ άλλων, Ουκρανίας, με τον κανονισμό (ΕΚ) αριθ. 1796/1999 του Συμβουλίου [1].

[1] ΕΕ L 217, 17.8.1999, σ. 1.

Στις 30 Ιουλίου 1998, η Επιτροπή κίνησε διαδικασία αντιντάμπινγκ η οποία κατέληξε στην επιβολή οριστικού δασμού αντιντάμπινγκ στις εισαγωγές ορισμένων συρματόσχοινων και καλωδίων από σίδηρο ή χάλυβα καταγωγής, μεταξύ άλλων, Πολωνίας, με τον κανονισμό (ΕΚ) αριθ. 1796/1999 του Συμβουλίου.

Εντούτοις, χορηγήθηκαν, μεταξύ άλλων, απαλλαγές για τις εισαγωγές προϊόντων που παρήχθησαν και εξήχθησαν άμεσα στην Κοινότητα από τον Πολωνό εξαγωγέα Drumet, από τον οποίο η Επιτροπή απεδέχθη ανάληψη υποχρέωσης (βλ. κανονισμό αριθ. 362/1999 [2]) Επιπλέον, η Επιτροπή απεδέχθη ανάληψη υποχρέωσης για τιμή, μεταξύ άλλων, από τον Ουκρανό παραγωγού-εξαγωγέα Joint Stock Company Silur (Silur) με την απόφαση της Επιτροπής 1999/572/EΚ της 13ης Aυγούστου 1999 [3].

[2] ΕΕ L 45, 19.2.1999, σ.8

[3] ΕΕ L 217, 17.8.1999, σ. 63.

Μετά από έλεγχο που πραγματοποίησαν οι υπηρεσίες της Επιτροπής που είναι επιφορτισμένες με την παρακολούθηση της εφαρμογής της ανειλημμένης υποχρέωσης, διαπιστώθηκε ότι η Drumet παραβίασε την υποχρέωση που είχε αναλάβει και μια έρευνα που διεξήγαγε η OLAF απεκάλυψε ότι η Silur παραβίασε την ανειλημμένη υποχρέωση.

Συνεπώς θα πρέπει να επιβληθεί δασμός αντιντάμπινγκ στις εισαγωγές ορισμένων συρματόσχοινων και καλωδίων από σίδηρο ή χάλυβα που κατασκευάστηκαν από την εν λόγω εταιρεία.

Σκοπός της παρούσας πρότασης είναι, συνεπώς, να προταθεί στο Συμβούλιο η τροποποίηση του κανονισμού (ΕΚ) αριθ. 1796/1999, ώστε να επιβληθεί οριστικός δασμός αντιντάμπινγκ στις εισαγωγές από τις σχετικές εταιρείες με αντικατάσταση του πίνακα των εταιρειών για τις οποίες έχει γίνει δεκτή ανάληψη υποχρέωσης. Παράλληλα, η αποδοχή της σχετικής ανάληψης υποχρέωσης θα ανακληθεί και ο κανονισμός (ΕΚ) αριθ. 362/1999 της Επιτροπής, καθώς και η απόφαση 1999/572/ΕΚ της Επιτροπής, θα τροποποιηθούν αναλόγως.

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ που τροποποιεί τον κανονισμό (ΕΚ) αριθ. 1796/1999 για την επιβολή οριστικού δασμού αντιντάμπινγκ και την οριστική είσπραξη των προσωρινών δασμών αντιντάμπινγκ που επιβλήθηκαν στις εισαγωγές ορισμένων συρματόσχοινων και καλωδίων από χάλυβα καταγωγής, μεταξύ άλλων, Πολωνίας και Ουκρανίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας [4], και ιδίως τα άρθρα 8 και 9,

[4] ΕΕ L 56, 6.3.1996, σ. 1. Κανονισμός, όπως τροποποιήθηκε τελευταία με τον κανονισμό (ΕΚ) αριθ. 1972/2002 (ΕΕ L 305 της 7.11.2002, σ. 1).

την πρόταση της Επιτροπής κατόπιν διαβουλεύσεων με τη συμβουλευτική επιτροπή,

Εκτιμώντας τα εξής:

A. ΠΡΟΗΓΟΥΜΕΝΗ ΔΙΑΔΙΚΑΣΙΑ

(1) Στις 20 Μαίου 1998, η Επιτροπή [5] άρχισε διαδικασία αντιντάμπινγκ σχετικά με τις εισαγωγές ορισμένων συρματόσχοινων και καλωδίων από χάλυβα (ΣΚΧ) καταγωγής, μεταξύ άλλων, Ουκρανίας.

[5] ΕΕ C 155, 20.5.1998, σ. 11.

(2) Στις 30 Ιουλίου 1998, η Επιτροπή [6] άρχισε διαδικασία αντιντάμπινγκ σχετικά με τις εισαγωγές ορισμένων ΣΚΧ καταγωγής, μεταξύ άλλων, Πολωνίας.

[6] ΕΕ C 239, 30.7.1998, σ. 3

(3) Με τον κανονισμό (ΕΚ) αριθ. 362/1999 [7] της Επιτροπής επιβλήθηκαν προσωρινά μέτρα. Παράλληλα, η Επιτροπή αποδέχτηκε ανάληψη υποχρέωσης για την τιμή, μεταξύ άλλων, από τον Πολωνό παραγωγό-εξαγωγέα Drumet με βάση το άρθρο 2 παράγραφος 1 του κανονισμού (ΕΚ) αριθ. 362/1999 της Επιτροπής. Οι εισαγωγές του υπό εξέταση προϊόντος που παρήχθη και εξήχθη απευθείας από τη Drumet στην Κοινότητα απηλλάγησαν του δασμού αντιντάμπινγκ με βάση το άρθρο 1 παράγραφος 3 του εν λόγω κανονισμού.

[7] ΕΕ L 45 της 19.2.1999, σ.8

(4) Αυτές οι διαδικασίες συνδυάστηκαν και κατέληξαν στην επιβολή οριστικού δασμού αντιντάμπινγκ δυνάμει του κανονισμού (ΕΚ) αριθ. 1796/1999 [8] του Συμβουλίου της 12ας Αυγούστου 1999 για να εξουδετερωθούν οι ζημιογόνες επιπτώσεις του ντάμπινγκ. Η Drumet εξακολούθησε να είναι απαλλαγμένη από τους οριστικούς δασμούς δυνάμει της ανειλημμένης υποχρέωσης και υπό τον όρο της τήρησής της.

[8] ΕΕ L 217, 17.8.1999, σ. 1

(5) Εξάλλου, μεταξύ άλλων, η Επιτροπή αποδέχτηκε ανάληψη υποχρέωσης για την τιμή από τον Ουκρανό παραγωγό-εξαγωγέα Joint Stock Company Silur (Silur) με την απόφαση 1999/572/ΕΚ της Επιτροπής της 13ης Αυγούστου 1999 [9].

[9] ΕΕ L 217, 17.8.1999, σ. 63.

B. ΠΑΡΑΛΕΙΨΗ ΤΗΡΗΣΗΣ ΤΩΝ ΑΝΑΛΗΨΕΩΝ ΥΠΟΧΡΕΩΣΕΩΝ

1. Drumet (Πολωνία)

(6) Η ανάληψη υποχρέωσης της Drumet εφαρμόζεται στις εισαγωγές στην Κοινότητα ΣΚΧ που παρήχθησαν και πωλήθηκαν άμεσα (ήτοι τιμολογήθηκαν και μεταφέρθηκαν δια πλοίου) από την εν λόγω εταιρεία στους πρώτους μη συνδεδεμένους πελάτες στην Κοινότητα (ρήτρα 2 της ανάληψης υποχρέωσης).

(7) Επιπλέον, η Drumet ανέλαβε επίσης την υποχρέωση να μην καταστρατηγήσει τις διατάξεις της ανειλημμένης υποχρέωσης, μεταξύ άλλων, "με οποιοδήποτε άλλο μέσο", σύμφωνα με τη ρήτρα 6 της ανάληψης υποχρέωσης.

(8) Μετά από ελέγχους που διεξήγαγαν οι υπηρεσίες της Επιτροπής που είναι επιφορτισμένες με την παρακολούθηση της εφαρμογής της ανειλημμένης υποχρέωσης, διαπιστώθηκε ότι η Drumet διέπραξε δύο τύπους παραβίασης των παραπάνω υποχρεώσεων. Κατά πρώτον, δεν πώλησε όλες τις εξαγωγές ΣΚΧ στην Κοινότητα άμεσα σε μη συνδεδεμένους εισαγωγείς, αλλά μέσω συνδεδεμένου εισαγωγέα στην Κοινότητα. Κατά δεύτερον, υπέβαλε επανειλημμένα παραπλανητικές πληροφορίες σχετικά με τη σχέση με τον εν λόγω εισαγωγέα, όχι μόνο παραβιάζοντας κατ' αυτόν τον τρόπο τη ρήτρα 6 της ανάληψης υποχρέωσης, αλλά και το κλίμα εμπιστοσύνης που είχε δημιουργηθεί με την Επιτροπή και το οποίο αποτελεί τη βάση για την αποδοχή κάθε ανάληψης υποχρέωσης. Στον κανονισμό (ΕΚ) αριθ. xxx/2003 της Επιτροπής της xxxxxx παρατίθεται λεπτομερώς η φύση των παραβιάσεων που διαπιστώθηκαν.

(9) Η αποδοχή της ανάληψης υποχρέωσης ανακλήθηκε με τον προαναφερθέντα κανονισμό της Επιτροπής και, ως εκ τούτου, σύμφωνα με τα άρθρα 8 και 9 του κανονισμού (ΕΚ) αριθ. 384/96 της 22ας Δεκεμβρίου 1995, θα πρέπει να επιβληθούν δασμοί αντιντάμπινγκ στις εισαγωγές του εν λόγω προϊόντος που κατασκευάστηκε από τη Drumet.

2. Silur (Ουκρανία)

(10) Η Silur ανέλαβε, μεταξύ άλλων, την υποχρέωση να μην καταστρατηγήσει τις διατάξεις της υποχρέωσης που ανέλαβε, με παραπλανητικές δηλώσεις σχετικά με την καταγωγή των ΣΚΧ ή με οποιοδήποτε άλλο μέσο. Επιπλέον, το πεδίο της ανάληψης υποχρέωσης περιορίζεται σε ορισμένους τύπους ΣΚΧ (ΣΚΧ (επενδυμένα)). Άλλα ΣΚΧ και επενδυμένα ΣΚΧ υπόκεινται στην καταβολή δασμού αντιντάμπινγκ.

(11) Μια έρευνα που διεξήγαγε η Ευρωπαϊκή Υπηρεσία καταπολέμησης της Απάτης (OLAF) απεκάλυψε ότι οι εισαγωγές ΣΚΧ στην Κοινότητα που είχαν παραχθεί από τη Σilur, εν γνώσει της Silur, εισήχθησαν στην Κοινότητα με δηλωμένη ψευδή καταγωγή. Επιπλέον, διαπιστώθηκε ότι άλλα ΣΚΧ και επενδυμένα ΣΚΧ πωλήθηκαν στην Κοινότητα θεωρούμενα ότι καλύπτονται από την ανάληψη υποχρέωσης και κακώς επωφελήθηκαν από την απαλλαγή από την καταβολή δασμών αντιντάμπινγκ. Στον κανονισμό (ΕΚ) αριθ. xxx/2003 της Επιτροπής της xxx παρατίθεται λεπτομερώς η φύση των παραβιάσεων που διαπιστώθηκαν.

(12) Υπό αυτές τις συνθήκες, ανακλήθηκε η αποδοχή της ανάληψης υποχρέωσης με τον προαναφερθέντα κανονισμό της Επιτροπής, μετά από αίτηση της Silur. Συνεπώς, σύμφωνα με τα άρθρα 8 και 9 του κανονισμού (ΕΚ) αριθ. 384/96 της 22ας Δεκεμβρίου 1995, θα πρέπει να επιβληθούν οριστικοί δασμοί στις εισαγωγές του εν λόγω προϊόντος που παρήγαγε η Silur.

Γ. ΤΡΟΠΟΠΟΙΗΣΗ ΤΟΥ ΚΑΝΟΝΙΣΜΟΥ (ΕΚ) αριθ. 1796/1999

Με βάση τα ανωτέρω και δυνάμει του άρθρου 8 παράγραφος 9 του κανονισμού (ΕΚ) αριθ. 384/96 του Συμβουλίου, το άρθρο 2 παράγραφος 3 του κανονισμού (ΕΚ) αριθ. 1796/1999 πρέπει να τροποποιηθεί ανάλογα και τα προϊόντα που παρήχθησαν από τη Drumet και τη Σilur πρέπει να υπαχθούν στον κατάλληλο συντελεστή του δασμού αντιντάμπινγκ για κάθε εταιρεία, όπως έχει καθοριστεί στο άρθρο 1 παράγραφος 2 του κανονισμού (ΕΚ) αριθ. 1796/1999 (27,9 % για τη Drumet και 51,8% για τη Silur),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ο πίνακας του άρθρου 1 παράγραφος 2 του κανονισμού (ΕΚ) αριθ. 1796/1999, όσον αφορά την Oυκρανία, αντικαθίσταται από τον ακόλουθο πίνακα:

2. Ο πίνακας του άρθρου 2 παράγραφος 3 του κανονισμού (EΚ) αριθ. 1796/1999 του Συμβουλίου αντικαθίσταται από τον ακόλουθο πίνακα:

>ΘΕΣΗ ΠIΝΑΚΑ>

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος